Ինքնաթիռային միջադեպից մոտ 10 օր անց Ռուսաստանի էներգետիկայի նախարար Ալեքսանդր Նովակը հայտարարեց, որ ռուսական գազի ընթացիկ մատակարարումները չեն ընկնում բեռնարգելքի գործունեության տակ և իրականացվում են պայմանագրերին համապատասխան, սակայն«Թուրքական հոսք» գազատարի վերաբերյալ միջկառավարական բանակցություններ չեն տարվում թուրքական կողմի հետ[9]։ Դրա հետ կապված՝ Էրդողանը հայտարարեց, որ ոչ թե Ռուսաստանը, այլ Թուրքիան է սառեցրել «Թուրքական հոսքի» իրագործումը, քանի որՌուսաստանը չի կատարել Թուրքիայի պահանջները[10]։ «Թուրքական հոսքի» կառուցման ձգձգումը Թուրքիայի հետ հարաբերությունների վատթարացումից Ռուսաստանի կրած թերևս խոշորագույն կորուստն է։ Ֆինանսական կողմից բացի հարցը որոշակիորեն կապված է Վլադիմիր Պուտինի իմիջի հետ, ով ԵՄ-ի կողմից «Հարավային հոսք» գազատարի կառուցման նախագիծը ձախողելուց հետո խստապես ցանկանում էր ԵՄ-ին ի ցույց դնել այլընտրանք ունենալը՝ հանձինս Թուրքիայի՝ փորձելով հնարավորինս արագ կյանքի կոչել «Թուրքական հոսքի» նախագիծը։ Սակայն արդյունքում Պուտինը հայտնվեց փակուղային իրավիճակում. Թուրքիայի հետ հարաբերությունների կտրուկ վատթարացման պատճառով անհնար դարձավ նաև «Թուրքական հոսքի» կառուցումը։ Հենց «Թուրքական հոսքի» գործոնն էլ դարձավ գլխավոր պատճառներից մեկը, որպեսզի Ռուսաստանն իր հերթին ձգտի հնարավորինս շուտ կարգավորել Թուրքիայի հետ հարաբերությունները։